Kvinne omkom i påkjørsel i Lier
Kvinnen, som kommer fra stedet, gikk langs Vestsideveien da hun ble påkjørt av en varebil. Politiet fikk melding om ulykken klokka 9.28. Da ambulansen kom til ulykkesstedet åtte minutter senere, ble hun bekreftet omkommet. - Føreren av varebilen, en mann i 70-årene, er inntil videre tatt hånd om av helsepersonell, sier operasjonsleder Magne Lie i Søndre Buskerud politidistrikt til NTB. Politiet vil etterforske saken og ta rutinemessig blodprøve av mannen som er bosatt i samme område som den omkomne. Den lokale veien der ulykken skjedde går mellom Lierskogen og Sylling.
En kvinne mistet livet i en påkjørsel i Lier i Buskerud fredag formiddag.